《送程给事知越州》
宋代·王诲

清班经岁侍凝旒，宠寄稽山第一州。琐闼风规丹扆侧，蓬莱烟霭碧江头。

诗豪谁敢雷门过，乡老争陪昼锦游。行路光华浮画鹢，浩然佳思鉴湖秋。

作者简介：王诲，字规夫，真定（今河北正定）人（明正德《姑苏志》卷三）。神宗熙宁三年（一○七○）为群牧判官，上《群牧司编》十二卷（《续资治通鉴长编》卷二一一）。四年，为司勋郎中、度支判官（同上书卷二二六）。六年，知苏州。七年，引嫌去职（《姑苏志》卷三）。